En middelsstor, kraftig, mørkt brunlig trebukk. Antennene er tynne og noe lengre enn kroppen, det innerste leddet med en påfallende "vorte" i spissen. Hodet er kledt med lyse hår. Pronotum har lett rundede sider, med en liten, butt tann nær forhjørnet. Dekkvingene har markerte "skuldre" og er litt avsmalnende bakover, nær spissen med en rund, lyskantet, okergul flekk, området bak denne er også okergult. Beina, særlig leggene, er tett kledte med lyse hår.